Рэспубліканская тэрміналагічная камісія пры НАН Беларусі

Рэспубліканская тэрміналагічная камісія пры НАН Беларусі — навукова-кансультацыйны орган па сістэматызацыі і ўпарадкаванні беларускай навуковай тэрміналогіі, які дзейнічае пры Прэзідыуме Нацыянальнай акадэміі навук Беларусі.

Рэспубліканская тэрміналагічная камісія мае важнае значэнне для развіцця беларускай навуковай мовы і фарміравання адзінай тэрміналагічнай палітыкі ў краіне. Яна падтрымлівае дакладнасць і аднастайнасць ужывання тэрмінаў, забяспечвае навуковую аснову для нарматыўных і адукацыйных тэкстаў, а таксама выступае як платформа для супрацоўніцтва мовазнаўцаў, перакладчыкаў, выкладчыкаў і спецыялістаў розных галін.

 Гісторыя 
Камісія з’яўляецца прадаўжальнікам працы, распачатай яе папярэднікамі — Навукова-тэрміналагічнай камісіяй, якая існавала ў 1921—1930 гадах, і Тэрміналагічнай камісіяй, створанай пад кіраўніцтвам акадэміка Акадэміі навук БССР Мікалая Бірылы. Гэтыя структуры выпрацавалі навуковыя прынцыпы фарміравання беларускай тэрміналогіі, што сталі падмуркам сучаснай тэрмінатворчай дзейнасці ў краіне.

 Дзейнасць 
Камісія працуе на грамадскіх асновах і функцыянуе як пастаянна дзеючы кансультацыйны орган. Яна ажыццяўляе сістэматызацыю і нармалізацыю беларускай навуковай і навукова-тэхнічнай тэрміналогіі, удзельнічае ў падрыхтоўцы вучэбных і даведачных выданняў, рэцэнзуе і абмяркоўвае падручнікі, даведнікі і іншыя матэрыялы, падрыхтаваныя супрацоўнікамі розных устаноў Беларусі. Камісія таксама дае экспертызы па тэрміналагічных пытаннях для дзяржаўных і грамадскіх арганізацый, у тым ліку для міністэрстваў, ведамстваў, навуковых устаноў, а таксама адказвае на звароты грамадзян. Паступаюць пытанні самага рознага характару — ад правільнасці напісання тэрміна да адпаведнасці паняцця сучасным навуковым нормам.

Асаблівая ўвага надаецца ўкараненню тэрміналогіі ў адукацыйную і інфармацыйную прастору — у падручнікі, вучэбныя дапаможнікі, перыядычныя выданні і даведачную літаратуру. Камісія выступае своеасаблівым фільтрам і каардынатарам тэрміналагічнай працы ў маштабах дзяржавы.

 Склад 
Склад Рэспубліканскай тэрміналагічнай камісіі фарміруецца і зацвярджаецца Прэзідыумам НАН Беларусі. У яе ўваходзяць вядомыя беларускія мовазнаўцы, спецыялісты ў галіне тэрміналогіі, прадстаўнікі профільных навукова-даследчых устаноў і навучальных устаноў краіны. Камісія функцыянуе на пастаяннай аснове і забяспечвае непарыўнасць тэрміналагічнай працы ў розных галінах ведаў.

Згодна з рэдакцыяй пастановы Прэзідыума Нацыянальнай акадэміі навук Беларусі ад 14 сакавіка 2023 года № 7, у склад Рэспубліканскай тэрміналагічнай камісіі ўваходзяць:

 Эльвіра Валер’еўна Ярмоленка — старшыня камісіі
 Святлана Яўгенаўна Богуш — вучоны сакратар камісіі
 Аляксандр Аляксандравіч Астроўскі
 Васіль Іванавіч Бернік
 Таццяна Аляксандраўна Гарбачэўская
 Юрый Станіслававіч Гіцэвіч
 Дзмітрый Васільевіч Дзятко
 Мікалай Станіслававіч Казак
 Анатоль Міхайлавіч Крыварот
 Анатоль Іосіфавіч Кулак
 Ганна Іванаўна Кулеш
 Кацярына Пятроўна Любецкая
 Рыгор Рыгоравіч Марціновіч
 Уладзімір Мікалаевіч Рашэтнікаў
 Соф’я Пятроўна Самуэль
 Кацярына Андрэеўна Сяргеева
 Ірына Уладзіміраўна Ялынцава

 Арфаграфічная секцыя 
 Мікалай Рыгоравіч Прыгодзіч — старшыня секцыі
 Тамара Мікалаеўна Маракуліна — вучоны сакратар секцыі
 Валерый Леанідавіч Варановіч
 Леанід Міхайлавіч Вардамацкі
 Ігар Лявонавіч Капылоў
 Любоў Пятроўна Кунцэвіч
 Вольга Уладзіміраўна Міцкевіч
 Валянціна Паўлаўна Русак
 Вікторыя Іванаўна Уласевіч

 Крыніцы 

Катэгорыя:Тэрміналагічныя камісіі